钦定古今图书集成/理学汇编/学行典/第115卷 > 圣学格物通 > 《审几上》
## 钦定古今图书集成/理学汇编/学行典/第115卷 > 圣学格物通 > 《审几上》

《易系辞传》“夫《易》，圣人之所以极深而研几也。惟深也，
故能通天下之志；惟几也，故能成天下之务。惟神也，
故不疾而速，不行而至。”

臣若水通曰：此言圣人之作《易》，原于心也。通，犹开也。志者，物之志也；深也者，理之未形体也；几也者，理之已动用也。一体一用，变化无方，可以观神矣，皆圣人之心易也。《易》不作，则圣人之心无以达诸天下，何以开物而成务也？故作《易》以极其深而天下之志则发矣，研其几而于天下之务顺成矣，妙其神而于天下之化溥博矣。惟深故“几” ，惟几故“神” ，一理之贯通也。人君学《易》以求得乎吾心之理，则其深也动于几，其几也妙于神。通志成务，以囿天下于神化之域，而能事毕矣。

子曰：“知几其神乎？君子上交不谄，下交不渎，其知几
乎？几者，动之微，吉之先见者也。君子见几而作，不俟
终日。《易》曰：‘介于石，不终日，贞吉。介如石焉，宁用终日？
断可识矣。君子知微知彰，知柔知刚，万夫之望’。”

臣若水通曰：此《易系》释豫六二之爻辞也。无谄无渎者，心之中正本体，乃天理之发见，所谓几也。知此故能存神，有谄渎之私，则人欲也。君子见天理之几介，守之如石，则定而确矣。不终日者，知而行之速也，如是则动必吉矣，故曰“先见。” 知几也者，知道也。而曰作曰介石，不俟终日，则行之果矣。君子体道之功如此，宁不“贞吉” 乎。斯道也，通微彰，合柔刚而一之者也。而无不知焉，知之至矣。在臣则为万夫之望，在君则为天下之望。君臣皆有其道，则在君为不渎，在臣为不谄，上下交而德业成矣。

《书虞书·益稷》：禹曰：“安汝止，惟几惟康。”

臣若水通曰：“止者至极不迁之名，即吾心本体之中正天理是也。安之云者，勿忘勿助，顺适乎自然则心纯乎天理而止得其止，有忘与助焉，则人欲肆而天理微，不得其止矣。惟几所以致力于一念之微，惟康所以致力于事为之著，二者皆安止之。”

工夫也。诚意之功，在《虞书益稷谟》。此章最为切要。盖禹得于舜，“惟精惟一” 之传者，诚为人君圣学之首务也。㐲！惟圣明体而行之，幸甚！

《周书召诰》：“呜呼！若生子，罔不在厥初生，自贻哲命。今
天其命哲，命吉凶，命历年，知今我初服。”

臣若水通曰：“此成周初成，召公告成王初政之言也。呜呼，叹辞。初服，行事之始也。召公叹息，言王之初服，如人之生子然，无不在于初生之时。初习为善则善矣，习于善则自贻其哲命也。今天其命王以哲乎，命以吉凶乎，命以历年乎？皆不可知。所可知者，今我初行政事如何，尔初服而敬德，则亦自贻哲命而吉与” 历年矣。夫天下之事，莫不在于初，故《经》曰：“慎厥初，惟其终。” 是则初事者，智愚治乱之几也。初心者，善恶邪正之几也，吉凶长短，于此焉判。为人君欲图治拨乱者，在于初事，欲慎初事者，在于初心。《孟子》曰：今人乍见孺子入井，有怵惕恻隐之心。乍见之心，乃初心也。初心善则事无不善，事无不善则吉与历年反是则凶，短折至矣。可不慎其几乎。